MetLife Stadium

MetLife Stadium on mitmeotstarbeline staadion Meadowlandsi spordikompleksis East Rutherfordis New Jersey osariigis, 8 km New Yorgi linnast läänes. See avati 2010. aastal ning ehitati endise Giants Stadiumi asemele. MetLife Stadium on National Football League'i (NFL) meeskondade New York Giantsi ja New York Jetsi kodustaadion. Staadioni iseloomustus Ligikaudu 1,6 miljardi dollari suuruse maksumusega oli see valmimise ajal kõige kallim Ameerika Ühendriikides ehitatud staadion. Istekohtade koguarvult (82 500) on tegemist suurima Ameerika jalgpalli võistlusi korraldava staadioniga. MetLife Stadium on ehitatud ka nn Euroopa jalgpalli (soccer) võistluste jaoks. Mängu reeglite kohaseks läbiviimiseks tõmmatakse staadioni väljaku nurkades asuvad istmeread tribüüni sisse, et väljak vastaks FIFA poolt esitatud jalgpalliväljaku nõuetele. See on võimaldanud staadionil võõrustada mitmeid suuri rahvusvahelisi jalgpallivõistlusi ja ka üksikuid tähtsaid mänge. Kui endine Giants Stadium (avati 1976) lähenes 30. eluaastale, oli sellest saamas üks NFL-i vanimaid staadione. Algselt oli ümberehitatav staadion kavandatud 85 000 istekohaga peastaadioniks New Yorgi 2012. aasta suveolümpiamängude korraldamiseks, kuid kuna mängude korraldusõigust ei saadud, kavandati ikkagi New York Jetsi jaoks 75 000 istekohaga staadioniks. Seejärel asutas New York Giants New York Jetsiga ühisettevõtte uue staadioni ehitamiseks, kus kaks New Yorgi meeskonda oleksid võrdsed partnerid. Staadioni fassaadi alus on kaetud lubjakivi meenutava müüritisega, samas kui ülejäänud staadionit iseloomustab alumiiniumist ja klaasist fassaad ning sisevalgustus, mis suudab värvi vahetada olenevalt sellest, milline meeskond parasjagu mängib – sinine Giantsi ja roheline Jetsi jaoks. Erinevalt paljudest teistest uutest NFL-i staadionitest pole MetLife'i staadionil katust, kuna katuse lisamise ettepanekud kukkusid rahastamisvaidluse tõttu läbi. Seega ei saa korraldada katusealuseid üritusi. Võistlused, üritused Staadionil korraldatakse igal aastal maailmakuulsate artistide kontserte. MetLife Stadium võõrustas 2014. aastal Super Bowl XLVIII-d. 2025. aastal korraldati staadionil FIFA klubide maailmameistrivõistluste mänge, ka finaalmäng. Staadionil viiakse läbi 2026. aasta jalgpalli maailmameistrivõistluste kohtumisi, sealhulgas ka finaalmäng. FIFA staadioni sponsorluse eeskirjade tõttu nimetatakse nende võistluste ajal staadionit New York/New Jersey staadioniks. Viited Välislink MetLife Stadium — FIFA World Cup 2026 Video